**EISTEDDFOD DUR A MÔR PARC MARGAM A’R FRO 2025**

**BEIRNIADAETH CYSTADLEUAETH 378 – CYFANSODDI SGRIPT WREIDDIOL BL 7,8,9.**

Beirniad: Carys Edwards

Daeth chwe ymgais i’r gystadleuaeth a phob un chwarae teg, wedi llwyddo i ddatblygu sefyllfa reit ddiddorol a chreu deialog a chymeriadau credadwy ar y thema ‘Cyfrinach y Cwm.’ Nid yw ysgrifennu drama yn rhwydd gan fod yn rhaid cael plot sy’n datblygu, cymeriadau crwn credadwy sy’n mynd ar daith a deialogi bachog a chyhyrog, ac wrth gwrs mae’n rhaid dweud rhywbeth sydd yn ddifyr ac yn cynnal diddordeb y gynulleidfa. Gai annog ein dramodwyr ifainc i ddarllen dramâu byrion a’r dramâu sydd wedi ennill yn y gorffennol i weld sut mae gosod drama allan yn gywir, a sut i ddatblygu plot sy’n ddifyr. Dim ond tri ymgeisydd sy’n rhoi rhestr o gymeriadau ac yn egluro’r sefyllfa cyn dechrau ar y deialogi. Cafwyd storïau am drysor yn cael ei ddarganfod mewn plas i piwma yn lladd geifr, y gyfrinach o gael byw yn y wlad, cyfrinach y wrach a’r dihiryn yn y sied i sgript fach yn trafod ydi bywyd yn ffug. Does dim dwywaith fod gan nifer ohonoch ddychymyg byw ac felly daliwch ati i ddatblygu’r syniadau yma ymhellach.

Fe lwyddodd pob un o’r chwe ymgeisydd i greu plot a chymeriadau eithaf credadwy ond roedd angen i nifer ddatblygu’r digwydd ac roedd ambell sgript yn rhy fyr ac felly doedd y stori neu’r digwyddiad ddim wir yn datblygu i’w llawn botensial.

Dyma air neu ddau am bob un o’r ymgeiswyr:

**Barti Ddu** - mae gan yr ymgeisydd yma dipyn o ddychymyg ac wedi creu stori am fachgen ifanc yn eistedd ar fryn yn synfyfyrio ac yn holi a ydi bywyd yn ffug, oes yna rywun yn ein gwylio? Mae yma egin drama absẃrd ond yn anffodus mae’n rhy fyr a ddim wir yn datgelu’r gyfrinach.

**Branwen** - drama fach ddifyr am berthynas tad-cu a’i ŵyr gyda’r tad-cu yn ceisio argyhoeddi Jac fod yna lonyddwch bendigedig yn y wlad o’i gymharu â’r ddinas. O’i datblygu ymhellach mae yma botensial i greu drama addfwyn iawn.

**Cwdyn te** - Stori am dair merch yn mynd i seiclo ac yn amau bod yna ddihiryn yn y sied. Mae’r ymgeisydd yn llwyddo i greu tensiwn ac uchafbwynt erbyn y diwedd, ond eto mae’n rhy fyr ac angen ei datblygu, ond mae yna botensial yn y sgwennu.

**Culwch** – Diolch am osod y sgript yn gywir gan egluro’r cymeriadau a’r sefyllfa. Dau ffrind yn cuddio cyfrinach oddi wrth ffrind arall busneslyd. Unwaith eto, mae’r sgript yn rhy fyr a’r sefyllfa angen ei datblygu dipyn mwy i greu digwyddiad reit gyffrous.

**Dewin Myrddin** - Drama mewn nifer o olygfeydd ac yn symud yn gyflym o un i’r llall. Efallai y byddai’r ddrama hon yn well ar y teledu nac ar y llwyfan mewn gwirionedd gan ein bod yn symud o Barc Margam, i’r gegin ac i’r dafarn, ac mae angen dros ddau gant o geirw yn y parc! Byddai’n anodd cadw trefn ar yr holl geirw ar lwyfan mae’n siwr! Mae yma ddeialogi naturiol iawn yn enwedig gyda’r ddau ddihiryn. Mae angen datblygu’r golygfeydd ymhellach gan eu bod yn fyr iawn.

**Trysor –** criw o blant yn cerdded adre o’r ysgol ac yn chwilio am eu ffrind sydd ar goll. Mae yma ddeialogi rhwydd sy’n cyfleu pobl ifanc ac mae’n llwyddo i greu awyrgylch a chyffro. Mae yma gymeriadau crwn, diddorol. Eto, mae angen datblygu’r sgript ymhellach ond dyma’r ddrama orau o ran cyfanwaith.

Llongyfarchiadau felly i Trysor sy’n mynd â’r wobr gyntaf. Yn ail mae Dewin Myrddin ac yn drydydd mae Culhwch. Daliwch ati i ddarllen dramâu a pharhau i ysgrifennu.